Ըստ ԿԸՀ տվյալների՝ հիմնականում հաղթել են ՀՀԿ-ական թեկնածուները, գործող համայնքապետերը, քանզի մեծ մասում մրցակցություն պարզապես չի եղել։ Իսկ երբ չկա այլընտրանք, բնական է, որ ընտրողների մասնակցությունն էլ կնվազի։ Մարտի 11-ին մեր քաղաքացիները բավականին պասիվ են եղել․ ընտրությանը մասնակցել է ընտրողների 44.91 տոկոսը կամ 10 հազար 246 ընտրող՝ 22 հազար 816-ից։ Կոտայքի մարզի Հացավան համայնքի բնակիչը մեր թղթակցին ասել է․ «Չեմ գնացել ընտրության, քանի որ չեմ հավատում, որ ինչ-որ բան կփոխվի, մեր գյուղը ոնց կա էս տարիների ընթացքում, այնպես էլ կմնա: Մարդիկ հիասթափվել են, էսօր քնում-արթնանում են, մտածում, թե ինչ եփեն, որ օրը ապառիկը ոնց փակեն: Ժամանակին մեր գյուղում լավ հացահատիկ էին ցանում, այս տարի դա էլ չի լինի, քանի որ դիզվառելիքը թանկացել է, եւ գյուղացուն վարուցանքը ձեռք չի տալիս»։